Muutettu ehdotus EUROOPAN PARLAMENTIN JA NEUVOSTON PÄÄTÖS yhteisön tullitoimintaa koskevan toimintaohjelman hyväksymisestä (Tulli 2007) (komission EY:n perustamissopimuksen 250 (2) artiklan nojalla esittämä)

PERUSTELUT

I Menettely

1. Nykyinen Tulli 2002 -ohjelma [1] päättyy 31. joulukuuta 2002. Komissio ehdotti 23. tammikuuta 2002 tämän ohjelman jatkamista ja laajentamista. Uuden ohjelman nimeksi tulee Tulli 2007.

[1] Euroopan parlamentin ja neuvoston päätös N:o 105/2000/EY, tehty 17. joulukuuta 1999, yhteisön tullitoimintaa koskevan toimintaohjelman hyväksymisestä (Tulli 2002 -ohjelma), EYVL L 13, 19.1.2000, s. 1.

2. Euroopan parlamentti suhtautui myönteisesti tähän ehdotukseen ja esitti joitakin tarkistuksia. Nämä eivät kohdistuneet ehdotuksen pääasialliseen sisältöön vaan niillä pyrittiin lähinnä parantamaan tavoitteita, arviointia ja komiteamenettelyä. Parlamentti hyväksyi esittelijänä toimineen Janelly Fourtoun mietinnön 3. syyskuuta 2002.

3. Myös neuvosto suhtautui myönteisesti tähän ehdotukseen, jota se piti voimassa olevan ohjelman luontevana jatkona ja toimenpiteenä, joka tukee tulliliittoa koskevasta toimintasuunnitelmasta annettua komission tiedonantoa [2] ja neuvoston päätöslauselmaa [3]. Neuvostossa asiasta käydyssä keskustelussa kävi selväksi, että Euroopan parlamentin kanta hyväksyttiin laajalti.

[2] KOM(2001) 51 lopullinen, 8.2.2001.

[3] EYVL C 171, 15.6.2001, s. 1.

4. Talous- ja sosiaalikomitea piti ehdotusta tervetulleena ja hyväksyi esittelijä John Simpsonin kertomuksen 17. heinäkuuta 2002 pidetyssä täysistunnossa.

II Ehdotuksen tavoitteet

1. Tämän tarkistetun ehdotuksen tavoitteena on sisällyttää Euroopan parlamentin hyväksymät tarkistukset komission alkuperäiseen ehdotukseen, jotta päätös voidaan tehdä yhdessä käsittelyssä.

2. Tarkistuksissa edellytetyt muutokset voidaan tiivistää seuraavasti:

- Tavoitteet esitetään nyt yhdessä ainoassa artiklassa ja niitä on muokattu tätä muutosta vastaavasti.

- Erityistavoitteet (komission ehdotuksen 4 artikla) ovat nyt painopisteitä ja niihin on tehty joitakin parannuksia.

- Komitean asemaa ja tehtäviä on selkeytetty toimielinten tehtävänjaon huomioon ottamiseksi. Joustavuus on kuitenkin säilytetty tai sitä on jopa parannettu.

- Ehdotuksen 6 artiklaan on lisätty lauseke, joka mahdollistaa olemassa olevien järjestelmien toiminnan jatkamisen.

- Ehdotuksen 2 artiklaa (jossa viitataan ehdokasmaihin) on yksinkertaistettu ja siinä käytetään nyt ilmaisua "osallistujamaat".

- Ehdotuksen 15 artiklan 3 kohta (osallistujamaiden kustannukset) on muokattu uudelleen ja sitä on yksinkertaistettu.

- Arviointia ja raportointia koskevia säännöksiä (18 artikla) on tiukennettu.

- Tulli 2002 -ohjelman kumoamista koskeva säännös (19 artikla) on poistettu sen varmistamiseksi, että Tulli 2002 -ohjelmasta laaditaan loppukertomus ja että uuden tietokoneavusteisen passitusjärjestelmän (NCTS) täytäntöönpanoon liittyvät jäsenvaltioiden velvollisuudet pysyvät voimassa.

3. Parlamentin ehdottamat tarkistukset ovat tulosta komission, neuvoston ja parlamentin käymistä tiiviistä keskusteluista, joiden kuluessa osa ehdotetuista muutoksista hylättiin. Tehtävät tarkistukset ovat näiden neuvottelujen lopputulos, jonka kaikki osapuolet hyväksyvät. Osaa tarkistuksista voidaan pitää arvokkaina muutoksina komission näkökulmasta (esim. tavoitteiden erottaminen painopisteistä), osa on välttämättömiä (esim. petostentorjuntaviraston toivoma mahdollisuus varmistaa petostentorjunta-alan tietojärjestelmän (AFIS) jatkorahoitus vuonna 2003) ja osa niistä taas vastaa yksinkertaisesti toimenpiteitä, jotka komission oli joka tapauksessa tarkoitus toteuttaa (esim. arviointiin liittyen) mutta joita parlamentti ja jotkut jäsenvaltiot pitivät tärkeinä. Tarkistuksia voidaan näin ollen pitää tasapainoisena kokonaisuutena, josta on jätetty pois muutokset, joita oli mahdoton hyväksyä.

2002/0029 (COD)

Muutettu ehdotus EUROOPAN PARLAMENTIN JA NEUVOSTON PÄÄTÖS yhteisön tullitoimintaa koskevan toimintaohjelman hyväksymisestä (Tulli 2007)

1. Ehdotuksen tarkoitus

Nykyinen Tulli 2002 -ohjelma [4] päättyy 31. joulukuuta 2002. Komissio ehdotti 23. tammikuuta 2002 tämän ohjelman jatkamista ja laajentamista. Uuden ohjelman (jonka nimeksi tulee Tulli 2007) keskeisenä tavoitteena on taata yhteisön oikeuden soveltaminen tullihallinnoissa siten, että varmistetaan yhtenäismarkkinoiden moitteeton toiminta laajentuneessa yhteisössä.

[4] Euroopan parlamentin ja neuvoston päätös N:o 105/2000/EY, tehty 17. joulukuuta 1999, yhteisön tullitoimintaa koskevan toimintaohjelman hyväksymisestä (Tulli 2002 -ohjelma), EYVL L 13, 19.1.2000, s. 1.

2. Tausta

- Komissio teki alkuperäisen ehdotuksensa [KOM(2002) 26 lopullinen] 23. tammikuuta 2002.

- Toimielinten välisten erilaisten epävirallisten kolmikantakontaktien jälkeen Euroopan parlamentti hyväksyi 3. syyskuuta 2002 ensimmäisessä käsittelyssä 41 tarkistusta.

- Talous- ja sosiaalikomitea piti ehdotusta tervetulleena ja esittelijä Simpsonin kertomus hyväksyttiin 17. heinäkuuta 2002 pidetyssä täysistunnossa.

3. Komission kanta Euroopan parlamentin tarkistuksiin

3.1 Yleistä

Euroopan parlamentin tekemät tarkistukset vastaavat komission ehdotuksen tarkoituksia. Tavoitteisiin tehdyt tarkistukset, painopisteiden vahvistaminen, Tulli 2002 -ohjelman kumoamissäännöksen poistaminen ja olemassa olevia järjestelmiä koskevan lausekkeen lisääminen ovat kaikki arvokkaiksi katsottavia lisäyksiä, arviointia koskevia säännöksiä on parannettu ja 2 ja 15 artiklaan tehdyt muutokset ovat hyödyllisiä selvennyksiä. Tästä syystä komissio hyväksyy ne kaikki.

3.2 Tarkistusten tarkastelu

- Ohjelman käyttöönottaminen [1 artikla]

Parlamentti ehdottaa, että 1 artiklaa täydennetään niin, että siinä viitataan selvästi tarpeeseen varmistaa sisämarkkinoiden tehokas toiminta. Tämä vastaa ohjelman tavoitteita ja komissio on valmis hyväksymään sen.

- Ohjelmaan osallistuvien maiden määritteleminen [2 artikla]

Parlamentti on yksinkertaistanut 2 artiklaa ja lisännyt siihen ilmauksen "osallistujamaat". Tätä ilmausta on sitten käytetty myös muualla päätöksessä. Tämä on hyödyllinen selvennys ja komissio hyväksyy sen.

- Ohjelman tavoitteet [3 artikla]

Komission ehdotuksessa tavoitteet oli jaettu "yleisiin tavoitteisiin" (3 artikla) ja "erityistavoitteisiin" (4 artikla). Parlamentti epäili, että näiden kahden tavoitelajin välinen ero jäisi epäselväksi, ja ehdottaa, että tavoitteet sisällytetään yhteen ainoaan artiklaan. Tästä syystä se on laajentanut 3 artiklassa esitettyjä ohjelman tavoitteita. Tämä tarkistettu sanamuoto yhdessä 4 artiklaan tehtyjen muutosten kanssa (ks. jäljempänä) on komission näkemyksen mukaan omiaan parantamaan ja selkeyttämään ohjelman tavoitteita ja on tästä syystä hyväksyttävissä. Komissio katsoo, että tästä johtuva tarkistus 3 artiklan 2 kohtaan on yhdenmukainen tarkistettujen tavoitteiden kanssa.

- Ohjelman painopisteet [4 artikla]

Parlamentti ehdottaa, että 3 artiklaan tehtyjen muutosten jälkeen erityistavoitteet katsottaisiin ohjelman tavoitteiden täytäntöönpanoa varten vahvistetuiksi painopisteiksi. Parlamentti ehdottaa myös joitakin muutoksia, jotka koskevat erityisesti laboratorioiden välistä yhteistyötä ja koordinointia. Komissio pitää 4 artiklan muutoksia hyväksyttävinä, kun niitä tarkastellaan yhdessä 3 artiklaan esitettyjen tarkistusten kanssa.

- Komiteamenettely [4 artiklan 2 kohta, 6 artiklan 2 kohta, 11 artiklan 1 kohta ja 13 artikla]

Parlamentti oli huolissaan siitä, että komission ehdotuksen 4 artiklan 2 kohdassa, 6 artiklan 2 kohdassa, 11 artiklan 1 kohdassa ja 13 artiklassa annettiin lainsäädäntävaltaa Tulli 2007 -komitealle. Ottaen huomioon muut 3 ja 4 artiklaan tehdyt muutokset (ks. edellä) komissio on valmis hyväksymään 4 artiklan 2 kohdan poistamisen. Ehdotuksen 6 artiklan 2 kohtaa, 11 artiklan 1 kohtaa ja 13 artiklaa on muutettu Tulli 2007 -komiteaa koskevan viittauksen poistamiseksi, mutta samalla on säilytetty kehityksen edellyttämä joustavuus ohjelman tavoitteiden mukaisesti. Komissio on valmis hyväksymään myös nämä muutokset.

- Olemassa olevien tietotekniikkajärjestelmien jatkuvuus [6 artikla]

Parlamentti on lisännyt 6 artiklaan lausekkeen, joka mahdollistaa yhteisön olemassa olevien tietotekniikkajärjestelmien toiminnan jatkamisen. Tämä varmistaa AFIS-järjestelmän rahoituksen 31. joulukuuta 2003 asti ja komissio on siitä syystä valmis hyväksymään sen.

- Osallistujamaiden menot [15 artiklan 3 kohta]

Parlamentti ehdottaa osallistujamaiden kustannuksia koskevan 15 artiklan 3 kohdan uudelleen muotoilua ja yksinkertaistamista, mikä ei kuitenkaan muuta komission ehdotuksen tavoitetta. Tämä parantaa kyseisen kohdan luettavuutta ja ymmärrettävyyttä ja komissio on valmis hyväksymään sen.

- Arviointi ja raportointi [18 artikla]

Parlamentti ilmaisi huolensa ohjelman arvioinnista ja raportoinnista ja toivoi, että ohjelman ensimmäisenä vuonna määriteltäisiin tarvittavat indikaattorit. Lisäksi se ehdottaa, että ohjelman ensimmäisen osan arviointijaksoa pidennetään edustavamman arvioinnin varmistamiseksi ja että asiaa koskeva kertomus esitetään Euroopan parlamentille ja neuvostolle eikä pelkästään Tulli 2007 -komitealle. Nämä muutokset vastaavat komission aikomuksia ja parantavat ohjelman arviointia. Komissio on siksi valmis hyväksymään ne.

- Tulli 2002 -ohjelman kumoaminen [19 artikla]

Parlamentti oli huolissaan siitä, että Tulli 2002 -ohjelman kumoaminen poistaisi komission velvollisuuden laatia sitä koskeva loppukertomus ja jäsenvaltioiden velvollisuuden panna täytäntöön uusi tietokoneavusteinen passitusjärjestelmä (NCTS). Komissio hyväksyy tätä koskevan tarkistuksen.

4. Päätelmä

Komissio muuttaa ehdotustaan edellä esitetyllä tavalla EY:n perustamissopimuksen 250 artiklan 2 kohdan mukaisesti.